Nú er vøkstur í øllum høvuðsøkjum í Føroyum, eisini í Sandoyar og Suðuroyar sýslum. Framvegis er tó nógv størsti vøksturin í Tórshavnarøkinum, har fólkatalið er vaksið við 407, svarandi til 2,2%. Hetta er meir enn helvtin av fólkavøkstrinum fyri alt landið. Fólkatalið var 49.820 tann 1. desember 2016 og er vaksið við 738 fólkum síðani 1. desember 2015. So stórur fólkavøkstur hevur ikki verið í einum ársskeiði síðstu 15 árini. Fólkavøksturin kemur av stórari nettotilflyting á 444, ið er munurin millum tilflyting og fráflyting, og av einum burðaravlopi á 294, ið er munurin millum fødd og deyð.